Mugabe-seun probeer glo ma se 'slagoffer' intimideer | Maroela Media
Grace Mugabe. Foto: AP Photo/Tsvangirayi Mukwazhi
Een van die seuns van Zimbabwe se oudpres. Robert Mugabe het glo druk probeer uitoefen op die Johannesburgse model Gabriella Engels om aanrandingsklagte teen sy ma te laat vaar.
Kallie Kriel, uitvoerende hoof van AfriForum, het Donderdag tydens 'n oorsig van die organisasie se afdeling vir privaat vervolging gesê Engels het hulle genader kort nadat Grace Mugabe se seun, wat in Suid-Afrika woon, haar met die versoek genader het.
"Ons het die polisie laat weet dat hulle dit moet ondersoek omdat dit neerkom op inmenging in die regsproses en ons glo dis 'n groot jammerte," het Kriel gesê.
Die hooggeregshof in Johannesburg het in Julie besluit om die diplomatieke immuniteit wat toegestaan is aan Grace Mugabe ter syde te stel.
Grace het Engels na bewering in Augustus verlede jaar in 'n hotel in Sandton aangerand, maar voer aan dit was uit selfverdediging.
Engels het foto's in die sosiale media gedeel van die sny aan haar voorkop, na bewering weens die hou wat Mugabe haar met 'n elektriese verlengingskoord toegedien het.
Luidens berigte het 'n kelnerin 'n miskraam gehad nadat Robert Mugabe jr. haar tydens dieselfde voorval gestamp het terwyl hy vir sy ma gevlug het, wat glo verwoede mense in die hotel begin aanval het.
Robert Mugabe was toe nog president van Zimbabwe. Sy vrou is toegelaat om die land te verlaat sonder dat sy vervolg is nadat die Suid-Afrikaanse regering diplomatieke immuniteit aan haar toegestaan het.
Kriel sê AfriForum het onlangs aan die polisie geskryf om te vra hoe die oudpresidentsvrou se vervolging vorder.
Hy sê hulle wag nog op 'n antwoord, maar die organisasie staan Engels en haar familie steeds by.
Man vermoor glo eksmeisie, dreig om seun (9) te moor
'N kort tyd gelede was die media vol berigte oor Grace wat so elendig siek is en moontlik net dae oor het om te leef. As mugabe seuntjie nou vir ma intree is sy waarskynlik nog id land vd lewendes en vrees vervolging. Gracie daar's nie nuwe tricks nie. Joune is ook al almal tevore gebruik. Leer nou. Jy is nie onaantasbaar nie.